
A NYELVTÖRTÉNET TANÍTÁSA AZ ÁLTALÁNOS ISKOLA 8. OSZTÁLYÁBAN

Kulcsszavak: nyelvtörténet; tudásszabványok; nyelvtankönyv; nyolcadik osztály; Halotti beszéd és könyörgés
A dolgozat a nyelvtörténet tanításának problematikájával foglalkozik az általános iskola nyolcadik osztályában. A munka első része felvázolja, hogyan jelenik meg ez a tudásanyag a Magyar nyelv és irodalom tantárgy nyolcadik osztályos szerbiai tantervében, a kötelező oktatás végén elvárt tanulói teljesítmény általános tudásszabványaiban Magyar nyelv és irodalom tantárgyból, továbbá a nyolcadikosok számára írt nyelvtankönyvben. A tanulmány második része kitér a nyelvtörténeti ismeretek oktatására az általános iskola nyolcadik osztályában, és óraterv formájában javaslatot ad a legelső összefüggő szövegű magyar nyelvemlék, a Halotti beszéd és könyörgés tanítására, többek között virtuális oktatási környezet kialakításával, okos eszközök, IKT-alkalmazások (Kahoot interaktív kvízkészítő alkalmazás, Wordwall feladatkészítő
program), multimediális szolgáltatások és internetes mém felhasználásával, a szövegemlék intertextuális és intermediális vonatkozásaival.



